## Odluka Ustavnog suda Republike Hrvatske broj: U-IIIA-2750/2004 od 17.ožujka 2005. godine

### NN 47/2005 (11.4.2005.), Odluka Ustavnog suda Republike Hrvatske broj: U-IIIA-2750/2004 od 17.ožujka 2005. godine

# Ustavni sud Republike Hrvatske

**926**

Ustavni
sud Republike Hrvatske, u Prvom vijeću za odlučivanje o ustavnim tužbama, u
sastavu sudac Željko Potočnjak, predsjednik Vijeća,
te suci Ivan Matija, Agata Račan, Smiljko Sokol, Nevenka Šernhorst i Milan Vuković, članovi Vijeća, odlučujući o ustavnoj tužbi B. K.
iz Z., na sjednici održanoj 17. ožujka 2005. godine, jednoglasno je donio

## ODLUKU

I. Ustavna tužba se usvaja.

II. Općinski sud u Zagrebu dužan je donijeti
odluku u predmetu koji se vodi pred tim sudom pod poslovnim brojem: Ps-1009/04 (raniji: Ps-670/94) u
najkraćem mogućem roku, ali ne duljem od osam (8) mjeseci, računajući od prvog
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe B. K. iz Z.,
određuje se primjerena naknada zbog povrede ustavnog prava iz članka 29. stavka
1. Ustava Republike Hrvatske (»Narodne novine«, broj 41/01. – pročišćeni tekst)
u iznosu od 7.800,00 kn (sedam tisuća i osamsto kuna).

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V.
Ova odluka objavit će se u »Narodnim novinama«.
if !supportLineBreakNewLine
endif

```
Obrazloženje

if !supportLineBreakNewLine

endif
```

1. Podnositelj ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
podnio je dana 21. srpnja 2004. godine ustavnu tužbu radi duljine parničnog
postupka.

ČINJENICE VAŽNE ZA USTAVNOSUDSKI POSTUPAK

2. Dana 29. travnja 1994. godine Republika
Hrvatska – Ministarstvo obrane podnijela je tužbu Općinskom sudu u Zagrebu
protiv pod­nositelja, radi otkaza stanarskog prava.

Do 5. studenoga 1997. godine održana su ročišta
19. ožujka 1997., 25. lipnja 1997. godine i 10. listopada 1997. na kojem je
raspravnim rješenjem tužitelj pozvan da proširi tužbeni zahtjev i na suprugu
podnositelja, a što je i učinio podneskom od 30. listopada 1997. godine.

Nakon toga održano je ročište 15. travnja 1998.
godine na kojem su saslušani svjedoci, te je naloženo podnositelju da za
sljedeće ročište dostavi dokumentaciju na koju se poziva.

Na ročištu održanom 22. studenoga 1999. godine
podnositelj je predao medicinsku dokumentaciju, te navodi da su ga opravdani
razlozi spriječili u nekorištenju stana, te je riješeno da će se provesti dokaz
saslušanjem svjedoka i samih stranaka.

Ročište zakazano za 17. ožujka 2000. godine
odgođeno je na prijedlog opunomoćenika podnositelja.

Na ročištu održanom 3. svibnja 2000. proveden je
dokaz saslušanjem svjedoka N. G. K., te je određeno da će se pribaviti upravni
spis.

Sud je dopisom od 9. svibnja 2000. zatražio od
Gradskog ureda za prostorno uređenje, graditeljstvo, stambene i komunalne
poslove i promet da dostavi spis. Dopisima od 27. listopada 2000. i 6. veljače
2001. godine požurio je dostavu spisa.

Spis je dostavljen 31. svibnja 2001. godine.

Na ročištu održanom 31. kolovoza 2001. godine,
riješeno je da će se tužitelj izjasniti o daljnjim procesnim dispozicijama,
odnosno dostaviti daljnje dokazne prijedloge.

Nakon toga održana su ročišta 24. rujna 2002. i
25. studenoga 2002. godine na kojem je zaključena glavna rasprava i donijeta
presuda kojom je tužitelj odbijen s tužbenim zahtjevom. Protiv prvostupanjske
presude tužitelj je podnio žalbu, te je predmet 4. srpnja 2003. godine
otpremljen Županijskom sudu u Zagrebu.

Rješenjem Županijskog suda u Zagrebu od 21.
rujna 2004. godine ukinuta je prvostupanjska presuda i predmet vraćen
prvostupanjskom sudu na ponovni postupak.

Sljedeće ročište je održano 16. veljače 2005., a
novo je zakazano za 17. svibnja 2005. godine.

3. PRAVO VAŽNO ZA USTAVNOSUDSKI POSTUPAK

Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG POSTUPKA

Prvostupanjski parnični postupak započeo je 29.
travnja 1994. godine tužbom koju je Republika Hrvatska – Ministarstvo obrane
pod­nijelo Općinskom sudu u Zagrebu protiv
podnositelja, radi otkaza stanarskog prava.

Međutim, duljina postupka ne uzima se u
razmatranje od tog dana već od 5. studenoga 1997. godine kada je stupio na
snagu Zakon o potvrđivanju Konvencije za zaštitu ljudskih prava i temeljnih
sloboda i Protokola broj 1, 4, 6, 7 i 11 uz Konvenciju za zaštitu ljudskih
prava i temeljnih sloboda (»Narodne novine« – Međunarodni ugovori, broj 18/97.,
6/99. – pročišćeni tekst i 8/99. – ispravak, u daljnjem tekstu: Zakon o
potvrđivanju Konvencije), koja Konvencija u članku 6. stavku 1. jamči, između
ostalog, i pravo na suđenje u razumnom roku.

Ustavna tužba podnijeta je dana 21. srpnja 2004.
godine, a do toga dana postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak trajao ukupno deset
(10) godina, dva (2) mjeseca i dvadesetjedan (21) dan,
a nakon stupanja na snagu Zakona o potvrđivanju Konvencije, pa do dana
podnošenja ustavne tužbe postupak je trajao šest (6) godina, sedam (7) mjeseci
i petnaest (15) dana.

4.2. POSTUPANJE NADLEŽNOG SUDA

Prema stanju spisa, u razmatranom, pravno
relevantnom razdoblju, postupak se najprije vodio pred Općinskim sudom u
Zagrebu u trajanju od pet (5) godina, sedam (7) mjeseci i dvadesetosam
(28) dana. Taj sud bio je neaktivan od 15. travnja 1998. do 22. studenoga 1999.
godine (jednu godinu, sedam mjeseci i šest dana). Nakon toga postupak po žalbi
protiv prvostupanjske presude do podnošenja ustavne tužbe trajao je jednu (1)
godinu i sedamnaest (17) dana. Nakon podnošenja ustavne tužbe donesena je
drugostupanjska odluka, kojom je ukinuta prvostupanjska presuda, te se predmet
ponovo nalazi pred prvostupanjskim sudom tužbe.

4.3. PONAŠANJE PODNOSITELJA USTAVNE
TUŽBE(TUŽENIKA U PARNIČNOM POSTUPKU)

Podnositelj ustavne tužbe kao tuženik u
parničnom postupku nije pridonio duljini postupka.

4.4. SLOŽENOST SUDSKOG PREDMETA

Ustavni sud utvrđuje da nije riječ o složenom
predmetu.

OCJENA USTAVNOG SUDA

5. Ustavni sud utvrđuje da se predmet vodi u
trajanju duljem od deset godina, te da se sada ponovo vodi pred sudom prvog
stupnja, te da je u razdoblju nakon 5. studenoga 1997. godine sud prvog stupnja
bio neaktivan oko jednu godinu i sedam mjeseci. Imajući u vidu ukupnu duljinu
postupka, neučinkovito postupanje suda, te okolnost da postupak i nadalje nije
pravomoćno dovršen, Ustavni sud nalazi da je podnositelju povrijeđeno pravo na
suđenje u razumnom roku, zajamčeno člankom 29. stavkom 1. Ustava Republike
Hrvatske.

Stoga je, u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih gospodarskih
i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Zagrebu dužan je
dostaviti Ustav­nom sudu pisanu obavijest o datumima
donošenja i otpreme odluke u roku od (8) dana od dana njene otpreme, a
najkasnije osam (8) dana od isteka roka određenog u točki II. izreke ove
odluke. Ovaj nalog temelji se na članku 31. stavcima 4. i 5. Ustavnog zakona.

Broj:
U-IIIA-2750/2004

Zagreb,
17. ožujka 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 47/2005-926